b"\n_START_ARTICLE_\nHettittisk mytologi\n_START_PARAGRAPH_\nHettittisk mytologi er mytologiske forestillinger og trospraksis blant hettittene, er oldtidsfolk som grunnla et konged\xc3\xb8mme med sentrum i Hattusa, nord i det sentrale Anatolia fra det 18. \xc3\xa5rhundre f.Kr. til det 14. \xc3\xa5rhundre f.Kr. Deres religion beskrives som \xc2\xabet kaleidoskopisk virvar av det de selv kalte 'de tusen gudene', som i virkeligheten begrenser seg til rundt 600\xc2\xbb. Karakteristisk for gudsforst\xc3\xa5elsen i den hettittiske kulturen var at de absorberte alle guder fra de sivilisasjonene som de erobret. Hettittenes gudsdyrking er p\xc3\xa5virket av mesopotamisk mytologi, men religionen til hettittene og luvianerne hadde ogs\xc3\xa5 noen indoeuropeiske elementer, eksempelvis tordenguden Tarhund og dennes konflikt med slangen Illuyanka._NEWLINE_Hettittene dyrket sine guder gjennom huvasisteiner som representerte guddommene og ble behandlet som hellige gjenstander, liksom stalloer i samisk religion. I lister over hettittenes guddommer finnes ogs\xc3\xa5 havet, fjellene og elvene. Elven Tigris tok skikkelse av en gud som het Aranzahus.\n_START_SECTION_\nGudene\n_START_PARAGRAPH_\nTarhund/Teshub var stormguden, himmelguden og den h\xc3\xb8yeste gud. Som v\xc3\xa6r- og fruktbarhetsgud hadde han en okse som symbol. Han hadde en s\xc3\xb8nn, Telibinu, og en datter, Inara, som forbindes med den hettittiske feiringen av v\xc3\xa5ren, Puruli. Hun var en beskyttende guddom. Etter \xc3\xa5 ha r\xc3\xa5df\xc3\xb8rt seg med Hannahanna, ogs\xc3\xa5 kalt Nintu, Mah og \xc2\xaballe guders mor\xc2\xbb, ble Inara tildelt en ektemann og land som erstatning for Hupasiayas. Men snart etter forsvant hun, og da Hannahanna fikk h\xc3\xb8re om dette fra Teshubs bie, dro hun ut for \xc3\xa5 finne Inara, liksom i myten om Demeter som leter etter Persefone. Stort mer vet vi ikke, mye av teksten mangler. Ishara var gudinne for eder og bindende avtaler._NEWLINE_Telibinu var en fruktbarhetsgud, Tarhunds f\xc3\xb8rstef\xc3\xb8dte og yndlingss\xc3\xb8nn. Telibinu harvet og pl\xc3\xb8yet, han vannet markene og fikk avlingen til \xc3\xa5 gro. P\xc3\xa5 samme m\xc3\xa5te som med Inara finnes det en fortelling om Telibinu som den forsvunnede guden; i raseri f\xc3\xb3r han ut p\xc3\xa5 steppen og fant ikke veien tilbake. T\xc3\xb8rke og hungersn\xc3\xb8d rammet da landet. Hannahannas bie fant ham omsider, stakk hans hender og f\xc3\xb8tter, og t\xc3\xb8rket hans \xc3\xb8yne og f\xc3\xb8tter med bivoks som en renselse. Dette gjorde ham bare enda sintere, og n\xc3\xa5 rev han ned hus, tordnet og lynte, slik at Kamrusepa m\xc3\xa5tte tilkalles, gudinnen for magi og helbredelse. Hun var vitne til og bekjentgjorde m\xc3\xa5neguden Kasjkus fall fra himmelen, da Kasjku landet p\xc3\xa5 killamar (= port-komplekset) og flyktet skremt. Solgudens gjeter, Hapantali, innhentet ham og la en trolldom p\xc3\xa5 ham. Kamrusepa er avbildet mens hun fremf\xc3\xb8rer ild-trolldommen som fjerner ulike sykdommer ved \xc3\xa5 forvandle dem til t\xc3\xa5ke som stiger til himmels, l\xc3\xb8ftet av den m\xc3\xb8rke jord. N\xc3\xa5 ble hun satt til \xc3\xa5 fjerne Telibinus vrede. Hun organiserte et omfattende magisk ritual, der hun fjernet hans ondskap. Telibinu vendte tilbake til kongefamilien og s\xc3\xb8rget for at landet ble fruktbart igjen, symbolisert ved en p\xc3\xa5le der det henger et saueskinn. I andre versjoner av myten er det Teshub eller solguden og andre guder som er forsvunnet. Telepinu f\xc3\xa5r da i oppdrag av sin far \xc3\xa5 hente tilbake solguden fra fangenskap hos havguden, og skremmer denne s\xc3\xa5 grundig at han f\xc3\xa5r havgudens datter til kone._NEWLINE_Teshub/Tarhunts far var Kumarbi, og hans rolle i myten Kumarbis sang minner om den tilsvarende rollen til Kronos i den greske skapelsesberetningen, som minnes i diktet Theogonien av Hesiod. Ullikummi er et steinmonster som Kumarbi er far til, og minner om Hesiods mytologiske vesen Tyfon. Kumarbi var \xc2\xabfar til alle guder\xc2\xbb, og byen Urkis var viet til ham. Han var pasje for guden Anu i ni \xc3\xa5r f\xc3\xb8r han gjorde oppr\xc3\xb8r og jaget Anu som svingte seg opp i himmelen. Kumarbi bet av ham penis og ble til gjengjeld gravid med stormguden Teshub, med Tasmisus og med Aranzahus (= Tigris). Han spyttet ut trillingene p\xc3\xa5 Kanzuras-fjellet._NEWLINE_Den luvianske lyn- og v\xc3\xa6rgud Pihassassa kan v\xc3\xa6re opprinnelsen til den greske Pegasus. Beskrivelser av hybride dyr (som hippogriff, chimaira og lignende) er typiske for avbildninger i den hettittiske kunsten i Anatolia p\xc3\xa5 denne tiden._NEWLINE_Arinna var Tarhunds ektemake, og solgudinnen._NEWLINE_Hahhimas var gud for frost. Da havguden tok solguden til fange, lammet Hahhimas de andre gudene, og jordens planter og dyr, med sin kulde.\n_START_SECTION_\nTekstene\n_START_PARAGRAPH_\nKunnskapen om hittittenes mytologi er basert p\xc3\xa5 arkeologiske funn av leirtavler med kileskrift. I alt er det kjent rundt 800 slike tekster, de fleste av dem i flere fragmenter og eksemplarer. Det finnes ingen komplette utgivelser av hettittiske tekster, men Emmanuel Laroches (1914\xe2\x80\x9391) bibliografi Catalogue des textes hittites (1971) inneholder en oversikt og en typologi._NEWLINE_Et utvalg av tekster er utgitt p\xc3\xa5 norsk i antologien Hettittiske skrifter, 2009._NEWLINE_De kjente kildene representerer ikke den fulle bredden av trospraksis som man kunne forvente; forskeren Gary Beckman har p\xc3\xa5pekt at \xc2\xabthere are no canonical scriptures, no theological disquisitions or discourses, no aids to private devotion\xc2\xbb\n_START_SECTION_\nDet kultiske liv\n_START_PARAGRAPH_\nUt fra de kjente tekstene er det tydelig at de hettittiske kongene tjente som prester, og at de m\xc3\xa5tte delta i omfattende og detaljert beskrevne ritualer og seremonier._NEWLINE_Hettittenes religi\xc3\xb8se praksis var basert p\xc3\xa5 flere fester gjennom \xc3\xa5ret, og deres gudsrelasjoner var b\xc3\xa5de preget av at de mente at de holdt liv i gudene, eller opprettholdt gudenes velv\xc3\xa6re, ved sine ofringer, av at man tilsynelatende kunne kj\xc3\xb8psl\xc3\xa5 og forhandle med gudene, og av at fors\xc3\xb8mmelser i gudsdyrkelsen kunne f\xc3\xb8re til sykdom og u\xc3\xa5r."